ปิดระบบลงทะเบียนตกงานรับเงิน5,000บาทปรับปรุงชั่วคราว
ปิดเว็บเราไม่ทิ้งกันชั่วคราว เปิดให้ใช้อีกที ตีสี่ วันที่ 1 เม.ย. 2563
31 มี.ค. 2563

ธนาคารกรุงไทยแจ้งปิดปรับปรุงระบบลงทะเบียน www.เราไม่ทิ้งกัน.com ชั่วคราว ในวันที่ 1 เม.ย. 2563 เวลา 00.00 - 03.59 น. (เที่ยงคืนวันอังคาร) และจะเปิดให้ลงทะเบียนอีกครั้ง ในวันที่ 1 เม.ย. 63 เวลา 04.00 น. เป็นต้นไป
ล่าสุด นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลังเปิดเผยว่า เมื่อเวลา 6.34 น. ของวันที่ 31 มี.ค. 2563 มีคนลงทะเบียนใน www.เราไม่ทิ้งกัน.com จำนวน 21 ล้านคน เพื่อขอรับเงินช่วยเหลือจากการได้รับผลกระทบจากไวรัสโควิด-19 (COVID-19) จำนวน 5,000 บาท เป็นเวลา 3 เดือน
ทั้งนี้ ระบบจะตรวจสอบว่า ผู้ลงทะเบียนมีคุณสมบัติครบ 3 เงื่อนไขสำคัญ คือเป็นแรงงาน ไม่อยู่ในระบบประกันสังคมมาตรา 33 และได้รับผลกระทบจากโควิด-19 จริง โดยจะได้รับเงินภายใน 7 วันทำการ ผ่านบัญชีที่ได้ลงทะเบียนไว้
นายลวรณ กล่าว การลงทะเบียนวันที่ 28 มี.ค. 2563 มีคนเข้ามาลงทะเบียน 8.5 ล้านคน วันที่ 29 มี.ค. 2563 มีคนลงทะเบียน 18.6 ล้านคน วันที่ 30 มี.ค. 2563 มีคนลงทะเบียนเป็น 20 ล้านคน จนล่าสุดวันที่ 31 มี.ค. 2563 มีคนลงทะเบียนแล้ว 21 ล้านคน
อย่างไรก็ตาม การลงทะเบียนกระทรวงการคลังเปิดให้ลงตลอด 24 ชั่วโมง ไปจนกว่าจะสิ้นสุดโครงการในเดือน มิ.ย. 2563